A Giuannedda B.

Andas lezzera a ordire
sos filos cun tramas d’oro
poi ti pones a tessere.

Cantu cheria a ischire
a chie amas in coro
ma non bi poto resessere.

Sa notte che unu velu
falat a ponner iscuru
in sa terra e in su mare.

No alzes ogios a chelu
si no sos anghelos puru
ti podene disizare.

Limpidos chelos d’eranu
m’invitades a bessire
in sa terra muntagnina.

Biadu su cristianu
ch’hat a poder possidire
tanta grazia divina.

Sos puzzoneddos de nie
suffrin sa dura ierrada
senza pranzu e senza chena.

Benin sos coros a tie
in chirca d’una mirada
dulche angelica e serena.

Cheria esser de brunzu
pro non suffrire dolore.

Su pane cheret s’aunzu
su coro bramat s’amore.

In vanu fantasticare
passo pius de una die.

Cant’est dulche su pensare
chi tue penses a mie.

Sa cristallina funtana
cantat sa sua canzone
falende in sa rocca dura.

De mutos una collana
ti mando in donazione
che prenda gentile e pura.